18 Baapostola ba Jesu ba ile ba bona lehloeo le matla la lefatše ha Jesu a ne a tšoaroa a bile a bolaoa, ’me ba ile ba bona kamoo Jesu a ileng a sebetsana le lehloeo leo kateng. Bahanyetsi ba Jesu ba bolumeli ba ile ba tla mo tšoara serapeng sa Gethesemane. Petrose o ile a leka ho mo sireletsa ka sabole, empa Jesu a re ho Petrose: “Khutlisetsa sabole ea hao sebakeng sa eona, kaha bohle ba nkang sabole ba tla timela ka sabole.” (Matheu 26:52; Luka 22:50, 51) Nakong e fetileng, Baiseraele ba ne ba loantša lira tsa bona ka sabole. Empa joale, maemo a ne a se a fetohile. ’Muso oa Molimo e ne e se “karolo ea lefatše lena” ’me o ne o se na naha eo o sireletsang meeli ea eona. (Johanne 18:36) Petrose e ne e tla tloha e e-ba karolo ea sechaba sa moea, seo litho tsa sona e neng e tla ba baahi ba leholimong. (Bagalata 6:16; Bafilipi 3:20, 21) Kahoo, ho tloha nakong eo, balateli ba Jesu ba ne ba tla talimana le lehloeo le mahloriso ka tsela eo Jesu a ileng a etsa ka eona—e leng ka sebete empa e le ka khotso. Ka kholiseho ba ne ba tla tlohela litaba matsohong a Jehova ebe ba tšepa eena hore a ba fe matla a ho mamella.—Luka 22:42.